
Uznesenie Mestský súd Bratislava II v právnej veci starostlivosti súdu o maloleté dieťa: Z. J., narodená XX.XX.XXXX, bytom u matky, zastúpená kolíznym opatrovníkom: Úrad práce, sociálnych vecí a rodiny Bratislava so sídlom Vazovova 7/A, Bratislava, dieťa matky: V. P., narodená XX.XX.XXXX, trvale pobytom L. X, L., zastúpená splnomocnencom: JUDr. Andrej Gara, advokát so sídlom Štefánikova 14, Bratislava a otca: H. J., narodený XX.XX.XXXX, trvale pobytom P., v konaní o zrušenie neodkladného opatrenia, takto rozhodol: Súd z r u š u j e neodkladné opatrenie nariadené uznesením Okresného súdu v Bratislave IV č. k. 13P/142/2017-64 zo dňa 13.07.2017 v spojení s uznesením Krajského súdu v Bratislave č. k. 11CoP/415/2017-109 zo dňa 05.10.2017. odôvodnenie: 1. Neodkladným opatrením Okresného súdu v Bratislave IV č. k. 13P/142/2017-64 zo dňa 13.07.2017 v spojení s uznesením Krajského súdu v Bratislave č. k. 11CoP/415/2017-109 zo dňa 05.10.2017 súd nariadil, že otec je povinný prispievať na výživu pre maloletú Z. v sume 80 eur mesačne počínajúc dňom 13.07.2017, vždy do 15. dňa v mesiaci vopred k rukám matky. Otec je oprávnený stretávať sa s maloletou Z. každý párny víkend, v sobotu a v nedeľu, od 13:00 hod. do 17:00 hod., pričom miestom prevzatia a odovzdania maloletej bude bydlisko matky a matka je povinná maloletú na styk s otcom riadne pripraviť. Matka je povinná písomne informovať otca mesačne najneskôr vždy k poslednému dňu príslušného kalendárneho mesiaca o zdravotnom stave, o dlhodobejšom pobyte maloletej mimo miesta jej bydliska, o nakladaní s majetkom maloletej, o osobitných potrebách maloletej, ako aj ďalších podstatných veciach týkajúcich sa maloletej a priebežne bezodkladne o mimoriadnych podstatných veciach týkajúcich sa maloletej. V ostatnej časti súd návrh otca na nariadenie neodkladného opatrenia zamietol. 2. Rozsudkom Mestského súdu Bratislava II č. k. B4-25P/175/2017-1682 zo dňa 30.09.2024, právoplatným právoplatným 30.04.2025 v spojení s rozsudkom Krajského súdu v Trnave č. k. 12CoP/11/2025-1763 z 26.03.2025 súd zveril maloletú Z. do osobnej starostlivosti matky a rozhodol, že zastupovať maloletú Z. a spravovať jej majetok budú obaja rodičia. Otec je oprávnený stýkať sa s maloletou Z. nasledovne: každý párny kalendárny týždeň v sobotu od 14.00 hod. do 18.00 hod. a v nedeľu od 10.00 hod. do 15.00 hod., každý nepárny kalendárny týždeň v stredu od 16.00 do 18.00 hod. s tým, že otec si maloletú Z. prevezme a odovzdá v mieste bydliska matky. Matka je povinná maloletú Z. na styk riadne pripraviť. Súd určil vyživovaciu povinnosť otca na maloletú Z. vo výške 180,eur mesačne s účinnosťou od 31.07.2017 do 31.08.2022 a vo výške 220,- eur mesačne s účinnosťou od 01.09.2022, ktoré výživné je otec povinný platiť vždy do 15. dňa v mesiaci vopred k rukám matky. Zročné výživné na maloletú Z. od 31.07.2017 do 31.08.2022 vo výške 5.685,81 eura a od 01.09.2022 do 30.09.2024 vo výške 1.900,- eur, t. j. spolu 7.585,81 eura je otec povinný splatiť v mesačných splátkach vo výške 215,- eur mesačne splatných spolu s bežným výživným pod stratou výhody splátok počnúc bežným výživným za mesiac október 2024. Zároveň zrušil uznesenie Okresného súdu Bratislava IV, č. k. 25P/175/2017-693 z 21.04.2022 vo výroku I. o výživnom s účinnosťou od vykonateľnosti tohto rozsudku.
3. Uznesením tunajšieho súdu č. k. B4-56Em/8/2018-661 zo dňa 29.04.2025 súd začal ex offo konanie o zrušenie neodkladného opatrenia, ktoré vylúčil na samostatné konanie (sp. zn. 41P/68/2025). 4. Podľa § 2 ods. 1 Civilného mimosporového poriadku (ďalej len „CMP“), na konanie podľa tohto zákona sa použijú ustanovenia CSP, ak tento zákon neustanovuje inak. 5. Podľa § 363 CMP, súd môže aj bez návrhu zrušiť nariadené neodkladné opatrenie, ak sa zmenia pomery alebo ak odpadli dôvody, pre ktoré bolo nariadené. 6. Podľa § 339 Civilného sporového poriadku (ďalej len „CSP“), o zrušení neodkladného opatrenia môže súd rozhodnúť bez pojednávania. V prípadoch neodkladného opatrenia podľa § 334 a 338 (v tomto konaní nejde o tento prípad, pozn. súdu) majú dotknuté subjekty právo vyjadriť sa k návrhu na zrušenie neodkladného opatrenia. 7. Neodkladné opatrenie v sporových konaniach podľa Civilného sporového poriadku môže súd zrušiť len na návrh. Súd na takýto návrh neodkladné opatrenie zruší, ak odpadnú dôvody, pre ktoré bolo nariadené. Na rozdiel od konania sporového, v mimosporovom konaní je možné neodkladné opatrenie zrušiť aj bez návrhu v prípade, ak sa zmenia pomery alebo ak odpadli dôvody, pre ktoré bolo nariadené. Osobitne v CMP sú upravené dôvody na zrušenie neodkladného opatrenia. Ak sú splnené predpoklady na zrušenie neodkladného opatrenia, súd rozhoduje uznesením. Dôvodmi na zrušenie neodkladného opatrenia sú jednak zmena pomerov a odpadnutie dôvodov, pre ktoré bolo nariadené. 8. Nakoľko súd rozhodol rozsudkom č. k. B4-25P/175/2017-1682 zo dňa 30.09.2024 vo veci samej a určil výkon rodičovských práv a povinností oboch rodičov k maloletej Z., vznikla potreba zrušiť neodkladné opatrenie č. k. 13P/142/2017-64 zo dňa 13.07.2017 v spojení s uznesením Krajského súdu v Bratislave č. k. 11CoP/415/2017-109 zo dňa 05.10.2017, pretože odpadli dôvody, pre ktoré bolo neodkladné opatrenie nariadené. Inými slovami, t. č. už nepretrvávajú dôvody nariadenia neodkladného opatrenia, tieto pominuli z dôvodu toho, že už bolo rozhodnuté vo veci samej. Nariadené neodkladné opatrenie rovnako ako meritórne rozhodnutie - rozsudok upravuje výkon rodičovských práv a povinností k maloletej Z., a to bez časového obmedzenia (napr. rozhodnutím vo veci samej), preto kvôli jednoznačnosti určenia exekučného titulu v prípade nutnosti začatia exekučného konania, resp. výkonu rozhodnutia (v časti osobnej starostlivosti/styku s maloletou) súd rozhodol o zrušení neodkladného opatrenia. Zrušením predmetného rozhodnutia bude jednoznačne určiteľná úprava výkonu rodičovských práv a povinností k maloletej Z., čím súd preventívne odstránil možnú zámenu exekučných titulov. Poučenie: Proti tomuto uzneseniu odvolanie nie je prípustné (§ 357 CSP a contrario).

